Элвин Грей өчен тамашачысы җанын сатарга да әзер

	Шушы көннәрдә күпләргә таныш яшь җырчы Элвин Грей, яки Радик Юльякшин «Пирамиданы” кыздыра. Кичә без дә аның “Самый шулай“ дип аталган яңа концерт программасын карап кайттык. Гадәти булмаган форматта узган бу тамаша, чынлап та “самый шулай” узды.	 Радикның Казандагы соңгы концертлары әле апрель аенда гына узган иде. Берничә ай узуга карамастан, яңа программасына ул яңа җырлар язарга өлгергән, тамаша яңа элементлар белән баетылган. Шуларның берсе - барабанчы егетләрнең чыгышлары булгандыр, янып торган барабаннарга кага-кага биегән, чит телдә җырлаган, ул да түгел, барабан таяклары белән төрле трюклар күрсәткән егетләрне зал алкышларга күмде. Быел концертка Радикның иҗатташ дуслары: Украинадан Ион Zip92 Зегря, Санкт Петербургтан Тимур СПБ, Казахстаннан “Самый шулай” җырының авторы Бабек Мамердзаев та килгән иде. “Мин Казанда беренче генә тапкыр, шуңа да карамастан, шәһәрне бик яраттым, татар халкының кунакчыллыгына сокландым, рәхмәт сезгә, көн саен Аллаһы Тәгаләгә рәхмәт әйтергә онытмыйк”, - диде ул чыгышында.

Радикның концертына аның дусты җырчы Фирдус Тямаев килә алмаган, шуңа да дуэт белән башкарылырга тиешле “Яңгыр”, “Гомер үтә” җырларын, Радик Юльякшин үзе генә җырлады.

Элвин Грейның ачык күңеллелегенә, активлыгына, талантына сокланмый мөмкин түгел. Татарстанның халык артисты Миңгол Галиев әйткәндәй, “мәхәббәт йомгагы” ул. Сәхнәне дер селкетте. Ул да түгел, шешәдәге суын барып эчә, кара төстәге кульяулыгы белән битен сөртеп ала. Бер минут тик тормый үзе. Концерт башында ук кисәтеп куйды ул: ”Утырган җирдәнме, басыпмы, әмма биегез, нәрсәгез булса да селкенсен инде, оялмагыз, җырның сүзләрен беләсез икән, кушылып җырлагыз. Бүген монда нәрсә эшләсәгез дә рөхсәт ителә. Без бер гаилә, мин тамашачыма рәхмәт сүзләрен әйтеп беркайчан да арымаячакмын”, -  диде ул. Аның энергетикасы тамашачыларга да күчте бугай. Залда бөтен урыннар диярлек бушап бетте, бар халык баскан, кечкенә сабыйдан алып, ак яулыклы әбигә кадәр Радикның җырларына биеде. Ни хикмәт, Элвин Грейның концертларына яшүсмерләр генә түгел, балалар, өлкәннәр дә яратып килә. Өлкән яшьтәге бер пардан озак күземне ала алмый тордым. Чал чәчле бабаен әби биергә үгетли, бабай исә хатынына утырырга куша. Салмак бию башлангач та, бабайны күндерә алмады әби. Кыскасы,  икесе дә утырган җирдән генә "биюләрен" дәвам иттеләр.

Радикны тамашачы милләтләрне берләштерүче дип тә атады. Чынлап та, башкорт, рус, татар, румын, инглиз телендә дә җырлар яңгырады концертта. Сәхнә костюмнарына килгәндә, Радик мөгез чыгарырга ярата инде. Берсеннән-берсе үзенчәлекле бишләп костюм алыштырды ул. Гадәттәгечә, караңгыда янып торган, лазер утлы костюмын киергә дә онытмады. “Мин болай классик стильдә киенергә яратам, кечкенәдән костюмнан, галстук тагып йөрдем, проект эшли башлагач, дизайнер бу киемнәрне күрсәтүгә, беркайчан да боларны кимәячәкмен дигән идем дә, киергә күндерделәр. Мондый үзенчәлекле костюмнар алга таба да булачак, гаҗәпләнмәгез, костюм нинди генә булмасын, үзем нормальный малай мин”, - диде Радик шаяртып. Тамашачының ихласлыгы, җырчыны яратуы әллә кайдан күренеп тора. Хәтта, кайберәүләр чәчәк алып килмәгән булсалар да, Элвинны кочар өчен генә сәхнәгә менделәр. Хитка әйләнгән  “Елама, ярсыма” җырын исә, бар тамашачы бергәләп башкарды.

Концерт бетүгә, Инстаграм челтәрендә фотолар, комментарийлар пәйда була башлады. Шулар арасында, “Яңа гасыр” каналында “Хәбәрләр” тапшыруын алып баручы Альбина Асылгәрәеваның, Элвин Грейга рәсми мөрәҗәгатенә күпләр игътибар иткәндер. Эльвин Грейны бик текә егет, 199 процентка чыгыш ясый, бу бик көчле энергетика, зур шоу, тиздән тагын аның конертына барачакмын, дип сөйли Альбина. Концертка билет табуга килгәндә, “Җанымны сатам, бар булганымны бирәм, урлыйм, алыштырам, сатып алам”, дип уенын-чынын бергә кушып язган ул Инстаграм челтәрендәге видео астына.

Сүз уңаеннан: Элвин Грей Пирамида концертлар залында 28, 29 ноябрьдә өстәмә концертлар бирергә җыена. 
	Эльвира МОЗАФФАР	
Шәһри Казан

	№ --- | 03.11.2016	


